笑看天下:以哈停戰 平息怒潮-施友朋 評論員
2024年04月29日 00:04
東網電視
更多新聞短片
要摧毀城市文明,不必動用核武。以哈戰事自去年10月爆發以來,持續近7個月,加薩地帶被以軍狂轟濫炸,滿目瘡痍!據聯合國掃雷行動處高級官員,日前喺瑞士日內瓦舉行嘅記者會上說,以哈戰爭至今已在加薩造成多達3,700萬噸瓦礫,估計需時長達14年才能消除,當中未爆嘅炸彈會令行動變得困難。
據該官員透露,以哈戰事以來,加薩每平方米土地上平均有300公斤瓦礫;以軍密集轟炸已導致加薩大片地區變廢墟,當中被毀建築65%係住宅;由於倒塌或受損嘅建築中埋藏炮彈、導彈及其他武器,清理及重建工作將緩慢和危險;而發射嘅武器中,平均有約10%未引爆,需要由掃雷隊清除。要言之,重建加薩需時。
以哈戰事觸發美國多間大學爆發反以色列示威,法國頂尖學府巴黎政治學院嘅學生,亦出現同類抗議,美國如不及時煞停以哈戰事,示威愈演愈烈,肯定大鑊!呢,美國國務院宣布,剛完成訪華嘅國務卿布林肯再次出訪中東,係加薩戰事爆發以來第7次中東之行,除了出席世界經濟論壇會議,亦會會晤多名阿拉伯國家外長;而喺論壇會議場邊,巴勒斯坦自治政府主席阿巴斯,將與布林肯等數國官員開會討論加薩和平協議。老朽相信佢會加強威逼利誘,務求以哈停戰能夠於短期內達成。
以色列外長卡茲上周六表示,如與巴勒斯坦回教激進組織哈馬斯就交換人質及停火達成協議,以軍將暫緩喺加薩南部城市拉法發動地面行動。新提案回應了哈馬斯嘅多項要求,包括允許流離失所嘅巴人返回加薩南部,並願意在以色列人質獲釋後,討論建立可持續停火機制。看來,要平息美國大學嘅反以色列怒潮,以哈非停戰不可。